title: Rozhodnutie Rady (SZBP) 2015/260 zo  17. februára 2015 , ktorým sa predlžuje mandát osobitného zástupcu Európskej únie pre ľudské práva

text:
               18.2.2015

               SK

               Úradný vestník Európskej únie

               L 43/29

         ROZHODNUTIE RADY (SZBP) 2015/260
   zo 17. februára 2015,
   ktorým sa predlžuje mandát osobitného zástupcu Európskej únie pre ľudské práva
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 33 a jej článok 31 ods. 2,
   so zreteľom na návrh vysokej predstaviteľky Únie pre zahraničné veci a bezpečnostnú politiku,
   keďže:

               (1)

               Rada prijala 25. júna 2012 strategický rámec EÚ pre ľudské práva a demokraciu a akčný plán EÚ pre ľudské práva a demokraciu.

               (2)

               Rada prijala 25. júla 2012 rozhodnutie 2012/440/SZBP (1), ktorým sa pán Stavros LAMBRINIDIS vymenúva za osobitného zástupcu Európskej únie (OZEÚ) pre ľudské práva. Mandát OZEÚ sa predĺžil rozhodnutím Rady 2014/385/SZBP (2) a má uplynúť 28. februára 2015.

               (3)

               Mandát OZEÚ by sa mal predĺžiť o ďalšie obdobie 24 mesiacov,

         PRIJALA TOTO ROZHODNUTIE:
   Článok 1
   Osobitný zástupca Európskej únie
   Mandát pána Stavrosa LAMBRINIDISA ako OZEÚ pre ľudské práva sa predlžuje do 28. februára 2017. Rada môže rozhodnúť, že sa mandát OZEÚ skončí skôr, a to na základe posúdenia Politického a bezpečnostného výboru (PBV) a návrhu vysokého predstaviteľa Únie pre zahraničné veci a bezpečnostnú politiku (VP).
   Článok 2
   Ciele politiky
   Mandát OZEÚ vychádza z cieľov politiky Únie v oblasti ľudských práv, ako sa ustanovujú v Zmluve o Európskej únii, Charte základných práv Európskej únie, ako aj strategickom rámci EÚ pre ľudské práva a demokraciu a akčnom pláne EÚ pre ľudské práva a demokraciu:

               a)

               podpora účinnosti, prítomnosti a viditeľnosti Únie pri ochrane a podpore ľudských práv vo svete najmä prehlbovaním spolupráce a politického dialógu Únie s tretími krajinami, relevantnými partnermi, podnikateľskou sférou, občianskou spoločnosťou a medzinárodnými a regionálnymi organizáciami, ako aj pôsobením na relevantných medzinárodných fórach;

               b)

               zvyšovanie príspevku Únie k posilňovaniu demokracie a budovaniu inštitúcií, právneho štátu, dobrej správy vecí verejných a dodržiavania ľudských práv a základných slobôd v celom svete;

               c)

               posilňovanie súdržnosti činnosti Únie v oblasti ľudských práv a integrácie ľudských práv do všetkých oblastí vonkajšej činnosti Únie.

         Článok 3
   Mandát
   Na dosiahnutie uvedených cieľov politiky sa OZEÚ udeľuje mandát:

               a)

               prispievať k vykonávaniu politiky Únie v oblasti ľudských práv, najmä strategického rámca EÚ pre ľudské práva a demokraciu a akčného plánu EÚ pre ľudské práva a demokraciu, a to aj vypracovaním súvisiacich odporúčaní;

               b)

               prispievať k vykonávaniu usmernení Únie, súborov nástrojov a akčných plánov v oblasti ľudských práv a medzinárodného humanitárneho práva;

               c)

               podporovať dialóg o ľudských právach s vládami tretích krajín a s medzinárodnými a regionálnymi organizáciami, ako aj s organizáciami občianskej spoločnosti a ďalšími relevantnými aktérmi s cieľom zaistiť účinnosť a viditeľnosť politiky Únie v oblasti ľudských práv;

               d)

               prispievať k väčšej súdržnosti a konzistentnosti politík a opatrení Únie v oblasti ochrany a presadzovania ľudských práv najmä prispievaním k formulovaniu relevantných politík Únie.

         Článok 4
   Vykonávanie mandátu
   1.   OZEÚ je zodpovedný za vykonávanie mandátu pod vedením VP.
   2.   Politický a bezpečnostný výbor (PBV) je s OZEÚ v úzkom spojení a je jeho hlavným styčným bodom s Radou. PBV strategicky usmerňuje a politicky riadi činnosť OZEÚ v rámci mandátu bez toho, aby boli dotknuté právomoci VP.
   3.   OZEÚ svoju činnosť plne koordinuje s Európskou službou pre vonkajšiu činnosť (ESVČ) a s jej príslušnými útvarmi na zabezpečenie súdržnosti a konzistentnosti ich práce v oblasti ľudských práv.
   Článok 5
   Financovanie
   1.   Finančná referenčná suma určená na úhradu výdavkov spojených s mandátom OZEÚ od 1. marca 2015 do 29. februára 2016 je 788 000 EUR.
   2.   O výške finančnej referenčnej sumy na mandát OZEÚ na ďalšie obdobie rozhodne Rada.
   3.   S výdavkami sa hospodári v súlade s postupmi a pravidlami, ktoré sa vzťahujú na všeobecný rozpočet Únie.
   4.   Hospodárenie s výdavkami je predmetom zmluvy medzi OZEÚ a Komisiou. OZEÚ zodpovedá Komisii za všetky výdavky.
   Článok 6
   Vytvorenie a zloženie tímu
   1.   V rámci svojho mandátu a zodpovedajúcich dostupných finančných prostriedkov zodpovedá OZEÚ za vytvorenie tímu. Tím zahŕňa odborníkov na osobitné politické otázky podľa požiadaviek mandátu. OZEÚ bezodkladne informuje Radu a Komisiu o zložení tímu.
   2.   Členské štáty, inštitúcie Únie a ESVČ môžu navrhnúť vyslanie personálu na prácu pre OZEÚ. Plat členov vyslaného personálu hradí príslušný členský štát, príslušná inštitúcia Únie alebo ESVČ. K OZEÚ sa tiež môžu prideliť experti, ktorých do inštitúcií Únie alebo do ESVČ vyslali členské štáty. Členovia medzinárodného zmluvného personálu sú štátnymi príslušníkmi niektorého členského štátu.
   3.   Všetci členovia vyslaného personálu naďalej administratívne podliehajú vysielajúcemu členskému štátu, inštitúcii Únie alebo ESVČ a vykonávajú svoje povinnosti a konajú v záujme mandátu OZEÚ.
   4.   Personál OZEÚ je umiestnený spoločne s príslušnými útvarmi ESVČ alebo delegáciami Únie, aby sa zabezpečila súdržnosť a jednotnosť ich príslušných činností.
   Článok 7
   Bezpečnosť utajovaných skutočností EÚ
   OZEÚ a členovia jeho tímu dodržiavajú bezpečnostné zásady a minimálne normy stanovené v rozhodnutí Rady 2013/488/EÚ (3).
   Článok 8
   Prístup k informáciám a logistická podpora
   1.   Členské štáty, Komisia, ESVČ a Generálny sekretariát Rady zabezpečia, aby OZEÚ mal prístup k všetkým relevantným informáciám.
   2.   Delegácie Únie a diplomatické zastúpenia členských štátov podľa potreby poskytujú OZEÚ logistickú podporu.
   Článok 9
   Bezpečnosť
   V súlade s politikou Únie týkajúcou sa bezpečnosti personálu nasadzovaného mimo Únie v operáciách podľa hlavy V zmluvy prijíma OZEÚ v súlade s mandátom a podľa bezpečnostnej situácie v dotknutej krajine všetky reálne uskutočniteľné opatrenia na zaistenie bezpečnosti všetkých členov personálu, ktorí sú pod jeho priamym vedením, a to predovšetkým tak, že:

               a)

               na základe usmernení ESVČ vypracuje konkrétny bezpečnostný plán zahŕňajúci konkrétne fyzické, organizačné a procedurálne bezpečnostné opatrenia, riadenie bezpečného presunu personálu do danej zemepisnej oblasti a v rámci nej, ako aj riadenie bezpečnostných incidentov a ďalej pohotovostný a evakuačný plán misie;

               b)

               zabezpečuje, aby všetci členovia personálu nasadzovaní mimo Únie boli poistení pre prípad zvýšeného rizika, ako si to vyžaduje situácia v zemepisnej oblasti;

               c)

               zabezpečuje, aby sa všetci členovia tímu OZEÚ, ktorí sa majú nasadiť mimo Únie, vrátane miestneho zmluvného personálu zúčastnili pred presunom do zemepisnej oblasti alebo bezprostredne po ňom na primeranom bezpečnostnom výcviku podľa stupňa rizikovosti prideleného tejto oblasti;

               d)

               zabezpečuje vykonávanie všetkých dohodnutých odporúčaní vypracovaných na základe pravidelného posúdenia bezpečnosti a predkladá VP, Rade a Komisii písomné správy o ich vykonávaní, ako aj o iných bezpečnostných otázkach v rámci správ o pokroku a o vykonávaní mandátu.

         Článok 10
   Podávanie správ
   OZEÚ pravidelne podáva správy VP a PBV. OZEÚ podľa potreby podáva správy aj pracovným skupinám Rady, najmä pracovnej skupine pre ľudské práva. Pravidelné správy sa rozosielajú prostredníctvom siete COREU. OZEÚ môže podávať správy Rade pre zahraničné veci. V súlade s článkom 36 zmluvy sa OZEÚ môže podieľať na informovaní Európskeho parlamentu.
   Článok 11
   Koordinácia
   1.   V záujme dosiahnutia cieľov politiky Únie prispieva OZEÚ k jednotnosti, konzistentnosti a účinnosti činnosti Únie a pomáha zabezpečovať, aby všetky nástroje Únie a činnosti členských štátov pôsobili súdržne. OZEÚ pracuje v koordinácii s členskými štátmi a s Komisiou a podľa potreby aj s ostatnými osobitnými zástupcami Európskej únie. OZEÚ pravidelne informuje misie členských štátov a delegácie Únie.
   2.   Na mieste sa udržiavajú úzke vzťahy s vedúcimi delegácií Únie, s vedúcimi misií členských štátov a podľa potreby aj s vedúcimi alebo veliteľmi misií a operácií spoločnej bezpečnostnej a obrannej politiky a s ostatnými osobitnými zástupcami Európskej únie, ktorí sa snažia OZEÚ čo najviac pomáhať pri vykonávaní jeho mandátu.
   3.   OZEÚ je tiež v spojení s inými medzinárodnými a regionálnymi aktérmi a usiluje sa o dosiahnutie komplementárnosti a synergií s nimi, a to na úrovni ústredí i na mieste. OZEÚ sa snaží o pravidelné kontakty s organizáciami občianskej spoločnosti na úrovni ústredí, ako aj na mieste.
   Článok 12
   Preskúmanie
   Vykonávanie tohto rozhodnutia a jeho súlad s inými opatreniami Únie v tejto oblasti sa pravidelne skúmajú. OZEÚ predkladá VP, Rade a Komisii pravidelné správy o pokroku a do konca novembra 2016 im predloží súhrnnú správu o vykonávaní svojho mandátu.
   Článok 13
   Nadobudnutie účinnosti
   Toto rozhodnutie nadobúda účinnosť dňom jeho prijatia.
   Uplatňuje sa od 1. marca 2015.

      V Bruseli 17. februára 2015

            Za Radu

            predseda

         J. REIRS

      (1)  Rozhodnutie Rady 2012/440/SZBP z 25. júla 2012, ktorým sa vymenúva osobitný zástupca Európskej únie pre ľudské práva (Ú. v. EÚ L 200, 27.7.2012, s. 21).

      (2)  Rozhodnutie Rady 2014/385/SZBP z 23. júna 2014, ktorým sa predlžuje mandát osobitného zástupcu Európskej únie pre ľudské práva (Ú. v. EÚ L 183, 24.6.2014, s. 66).

      (3)  Rozhodnutie Rady 2013/488/EÚ z 23. septembra 2013 o bezpečnostných predpisoch na ochranu utajovaných skutočností EÚ (Ú. v. EÚ L 274, 15.10.2013, s. 1).


title: 2005/470/ES: Rozhodnutie Komisie z 24. júna 2005, ktorým sa ukončuje postup preskúmania pirátstva zvukových záznamov Spoločenstva v Thajsku a jeho účinkov na obchod Spoločenstva so zvukovými záznamami

text:
               25.6.2005

               SK

               Úradný vestník Európskej únie

               L 165/32

      ROZHODNUTIE KOMISIE

   z 24. júna 2005,
   ktorým sa ukončuje postup preskúmania pirátstva zvukových záznamov Spoločenstva v Thajsku a jeho účinkov na obchod Spoločenstva so zvukovými záznamami
   (2005/470/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 3286/94 z 22. decembra 1994 stanovujúce postupy Spoločenstva v oblasti spoločnej obchodnej politiky s cieľom zaistenia uplatňovania práv Spoločenstva podľa pravidiel medzinárodného obchodu, najmä tých, ktoré boli vytvorené pod záštitou Svetovej obchodnej organizácie (1), najmä na jeho článok 11 ods. 1,
   keďže:

               (1)

               Dňa 5. júna 1991 dostala Komisia podnet podľa nariadenia Rady (EHS) č. 2641/84 zo 17. septembra 1984 o posilnení spoločnej obchodnej politiky, najmä pokiaľ ide o ochranu pred nedovolenými obchodnými praktikami (2), od Európskeho úradu Medzinárodnej federácie fonografického priemyslu (IFPI), ktorý zastupuje prakticky všetkých výrobcov zvukových záznamov v Spoločenstve.

               (2)

               V tejto žiadosti sa tvrdilo, že v Thajsku dochádza vo veľkom meradle k pirátstvu zvukových záznamov a že takéto pirátstvo spôsobuje ujmu priemyslu Spoločenstva najmä tým, že ovplyvňuje vývoz zvukových záznamov Spoločenstva do Thajska, ako aj na iné tretie trhy.

               (3)

               Komisia rozhodla, že podnet obsahuje dostatočný dôkaz na odôvodnenie začatia postupu preskúmania. Príslušné oznámenie bolo uverejnené v Úradnom vestníku Európskych spoločenstiev
                   (3).

               (4)

               Po začatí postupu uskutočnila Komisia faktické a právne preskúmanie a 20. februára 1992 predložila svoju správu o preskúmaní poradnému výboru. Zo správy vyplynulo, že počas referenčného obdobia a najmä v dôsledku toho, že thajské orgány riadne nepresadzovali vtedy platné právne predpisy o autorskom práve, dosiahla úroveň pirátstva zvukových záznamov (medzinárodný repertoár) pravdepodobne až 90 % a zo správy tiež vyplynulo, že táto situácia vedie k značnej ujme priemyslu Spoločenstva, najmä v podobe ušlých ziskov z predaja na thajskom trhu (ako aj na niektorých ďalších tretích trhoch).

               (5)

               Komisia následne uskutočnila konzultácie s thajskými orgánmi, ktoré v septembri 1992 viedli k záväzku thajskej vlády znížiť v čo najkratšej dobe pirátstvo zvukových záznamov ES na zanedbateľnú úroveň a v prvej fáze dosiahnuť v priebehu jedného roka podstatné zníženie. Nový thajský zákon o autorskom práve vstúpil do platnosti 21. marca 1995. Zaviedol početné ustanovenia, ktorých cieľom je zjednodušiť konanie proti porušovateľom autorských práv a zahrnúť potrebné odstrašujúce účinky voči potenciálnym, ako aj skutočným porušovateľom, najmä prostredníctvom výrazne sprísnených trestov. Za týchto okolností sa rozhodnutím Komisie 96/40/ES (4) rozhodlo o pozastavení postupu preskúmania a o pokračovaní v podrobnom monitorovaní situácie.

               (6)

               Komisia uskutočnila ďalšie faktické a právne preskúmanie a 29. mája 2002, 13. októbra 2003 a 29. júna 2004 predložila poradnému výboru tri správy o preskúmaní. Z týchto správ vyplynulo, že Thajsko prijalo opatrenia, ktorých cieľom je účinné zníženie úrovne pirátstva zvukových záznamov vrátane prijatia právnych predpisov v oblasti optických médií thajským parlamentom, intenzívnejšie presadzovanie práva zamerané na osoby podieľajúce sa na pirátstve hudobných záznamov, užšia spolupráca rôznych thajských orgánov zaoberajúcich sa bojom proti pirátstvu hudobných záznamov a thajských orgánov so združeniami hudobného priemyslu, ako aj organizácia verejných kampaní s cieľom informovať spotrebiteľov o nepriaznivých účinkoch pirátstva.

               (7)

               Napriek týmto iniciatívam predstavuje pirátstvo zvukových záznamov (medzinárodný repertoár) v Thajsku i naďalej vážny problém a do Európskej únie sa i naďalej vyváža značné množstvo pirátskych zvukových záznamov. Tieto pretrvávajúce problémy však možno lepšie riešiť v iných kontextoch ako prešetrovaním podľa nariadenia (ES) č. 3286/94.

               (8)

               O ďalší pokrok v znižovaní pirátstva zvukových záznamov Spoločenstva v Thajsku je potrebné usilovať sa v kontexte stálych úprav bilaterálnej a regionálnej spolupráce medzi Thajskom a Spoločenstvom.

               (9)

               Opatrenia na riešenie otázky pirátstva možno rozpracovať aj v kontexte bilaterálnej dohody o partnerstve a spolupráci medzi Thajskom a Spoločenstvom.

               (10)

               Spoločenstvo môže taktiež naďalej podporovať úsilie o posilnenie technickej kapacity thajských orgánov v boji proti pirátstvu zvukových záznamov prostredníctvom programov finančnej podpory.

               (11)

               Úsilie Thajska na riešenie problémov pirátstva zvukových záznamov Spoločenstva možno monitorovať v rámci mechanizmov uvedených v oznámení o stratégii presadzovania práv duševného vlastníctva v tretích krajinách (5).

               (12)

               V dôsledku toho je náležité ukončiť postup preskúmania.

               (13)

               Opatrenia ustanovené v tomto rozhodnutí sú v súlade so stanoviskom poradného výboru,

         ROZHODLA TAKTO:
   Jediný článok
   Postup preskúmania pirátstva zvukových záznamov Spoločenstva v Thajsku a jeho účinkov na obchod Spoločenstva so zvukovými záznamami sa týmto ukončuje.

      V Bruseli 24. júna 2005

            Za Komisiu

         Peter MANDELSON

            člen Komisie

      (1)  Ú. v. EÚ L 349, 31.12.1994, s. 71. Nariadenie zmenené a doplnené nariadením (ES) č. 356/95 (Ú. v. EÚ L 41, 23.2.1995, s. 3).

      (2)  Ú. v. ES L 252, 20.9.1984, s. 1. Nariadenie zmenené a doplnené nariadením (ES) č. 522/94 (Ú. v. ES L 66, 10.3.1994, s. 10).

      (3)  Ú. v. ES C 189, 20.7.1991, s. 26.

      (4)  Ú. v. ES L 11, 16.1.1996, s. 7.

      (5)  Ú. v. EÚ C 129, 26.5.2005, s. 3.


title: Rozhodnutie Rady z 14. apríla 2014 , ktorým sa vymenúvajú členovia a náhradníci Poradného výboru pre bezpečnosť a ochranu zdravia pri práci za Grécko a Rumunsko

text:
               17.4.2014

               SK

               Úradný vestník Európskej únie

               C 118/4

      ROZHODNUTIE RADY

   z 14. apríla 2014,
   ktorým sa vymenúvajú členovia a náhradníci Poradného výboru pre bezpečnosť a ochranu zdravia pri práci za Grécko a Rumunsko
   2014/C 118/03
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na rozhodnutie Rady 2003/C 218/01 z 22. júla 2003, ktorým sa zriaďuje Poradný výbor pre bezpečnosť a ochranu zdravia pri práci (1), a najmä na jeho článok 3,
   so zreteľom na zoznam kandidátov, ktorý Rade predložili vlády členských štátov,
   keďže:

               (1)

               Rada svojím rozhodnutím z 22. apríla 2013 (2) vymenovala členov a náhradníkov Poradného výboru pre bezpečnosť a ochranu zdravia pri práci na obdobie od 22. apríla 2013 do 28. februára 2016.

               (2)

               Vlády Grécka a Rumunska navrhli ďalších kandidátov na niekoľko neobsadených miest,

         PRIJALA TOTO ROZHODNUTIE:
   Článok 1
   Do Poradného výboru pre bezpečnosť a ochranu zdravia pri práci sa za členov a náhradníkov na obdobie, ktoré končí 28. februára 2016, vymenúvajú:
   I.   ZÁSTUPCOVIA ODBOROVÝCH ZVÄZOV

               Členský štát

               Členovia

               Náhradníci

               Rumunsko

               pán Adrian CLIPII

               pán Corneliu CONSTANTINOAIA
               pán Dumitru FORNEA

   II.   ZÁSTUPCOVIA ZAMESTNÁVATEĽSKÝCH ORGANIZÁCIÍ

               Členský štát

               Členovia

               Náhradníci

               Grécko

               pán Christos KAVALOPOULOS

               pán Pavlos KYRIAKONGONAS
               pani Natassa AVLONITOU

         Článok 2
   Ešte nenavrhnutých členov a náhradníkov vymenuje Rada neskôr.
   Článok 3
   Toto rozhodnutie nadobúda účinnosť dňom jeho prijatia.

      V Luxemburgu 14. apríla 2014

            Za Radu

            predseda

         A. TSAFTARIS

      (1)  Ú. v. EÚ C 218, 13.9.2003, s. 1.

      (2)  Ú. v. EÚ C 120, 26.4.2013, s. 7.


title: Rozhodnutie Dozorného úradu EZVO č. 534/09/COL zo 16. decembra 2009 , ktorým sa sedemdesiaty ôsmykrát menia a dopĺňajú procesné a hmotné pravidlá v oblasti štátnej pomoci zavedením novej kapitoly o najlepšej praxi pre uskutočňovanie konaní vo veci štátnej pomoci

text:
               22.3.2012

               SK

               Úradný vestník Európskej únie

               L 82/7

         ROZHODNUTIE DOZORNÉHO ÚRADU EZVO
   č. 534/09/COL
   zo 16. decembra 2009,
   ktorým sa sedemdesiaty ôsmykrát menia a dopĺňajú procesné a hmotné pravidlá v oblasti štátnej pomoci zavedením novej kapitoly o najlepšej praxi pre uskutočňovanie konaní vo veci štátnej pomoci
   DOZORNÝ ÚRAD EZVO (1),
   SO ZRETEĽOM na Dohodu o Európskom hospodárskom priestore (2), a najmä na jej články 61 až 63 a protokol 26,
   SO ZRETEĽOM na Dohodu medzi štátmi EZVO o zriadení dozorného úradu a súdneho dvora (3), a najmä na jej článok 24 a článok 5 ods. 2 písm. b),
   KEĎŽE podľa článku 24 dohody o dozore a súde uvedie dozorný úrad do platnosti ustanovenia Dohody o EHP týkajúce sa štátnej pomoci,
   KEĎŽE podľa článku 5 ods. 2 písm. b) dohody o dozore a súde vydáva dozorný úrad oznámenia alebo usmernenia o otázkach, ktorými sa zaoberá Dohoda o EHP, pokiaľ to táto dohoda alebo dohoda o dozore a súde výslovne ustanovuje alebo pokiaľ to dozorný úrad považuje za nevyhnutné,
   PRIPOMÍNAJÚC Procesnoprávne a hmotnoprávne pravidlá v oblasti štátnej pomoci prijaté 19. januára 1994 dozorným úradom (4),
   KEĎŽE Európska komisia 16. júna 2009 schválila Kódex najlepšej praxe pre uskutočňovanie konaní vo veci kontroly štátnej pomoci (5),
   KEĎŽE toto oznámenie má význam aj pre Európsky hospodársky priestor,
   KEĎŽE sa v rámci celého Európskeho hospodárskeho priestoru má zabezpečiť jednotné uplatňovanie pravidiel EHP o štátnej pomoci,
   KEĎŽE podľa bodu II pod nadpisom VŠEOBECNÉ na konci prílohy XV k Dohode o EHP má dozorný úrad po konzultácii s Európskou komisiou prijať akty, ktoré zodpovedajú aktom prijatým Európskou komisiou,
   PO KONZULTÁCII s Európskou komisiou a štátmi EZVO formou listov na danú tému z 20. novembra 2009 (dokumenty č. 537430, 537439 a 537441),
   PRIJAL TOTO ROZHODNUTIE:
   Článok 1
   Usmernenia o štátnej pomoci sa menia a dopĺňajú zavedením novej kapitoly o najlepšej praxi pre uskutočňovanie konaní vo veci štátnej pomoci. Nová kapitola je obsiahnutá v prílohe k tomuto rozhodnutiu.
   Článok 2
   Iba anglické znenie je autentické.

      V Bruseli 16. decembra 2009

            Za Dozorný úrad EZVO

         Per SANDERUD

            predseda

         Kristján A. STEFÁNSSON

            člen kolégia

      (1)  Ďalej len „dozorný úrad“.

      (2)  Ďalej len „Dohoda o EHP“.

      (3)  Ďalej len „dohoda o dozore a súde“.

      (4)  Usmernenia o uplatňovaní a výklade článkov 61 a 62 Dohody o EHP a článku 1 protokolu 3 k dohode o dozore a súde, ktoré prijal a vydal dozorný úrad 19. januára 1994, uverejnené v Úradnom vestníku Európskych spoločenstiev (ďalej len „Ú. v. ES“)  L 231, 3.9.1994, s. 1 a v dodatku EHP č. 32, 3.9.1994, s. 1, v znení zmien a doplnení. Ďalej len „usmernenia o štátnej pomoci“. Aktualizované znenie usmernení o štátnej pomoci je uverejnené na webovej stránke dozorného úradu: http://www.eftasurv.int/state-aid/legal-framework/state-aid-guidelines/.

      (5)  Ú. v. EÚ C 136, 16.6.2009, s. 13.

      PRÍLOHA

         USMERNENIA O NAJLEPŠEJ PRAXI PRE USKUTOČŇOVANIE KONANÍ VO VECI KONTROLY ŠTÁTNEJ POMOCI
          (1)

      1.   Rozsah a účel

                  1.

                  Dozorný úrad EZVO (ďalej len „dozorný úrad“) vydáva usmernenia o najlepšej praxi pre uskutočňovanie konaní vo veci kontroly štátnej pomoci s cieľom zabezpečiť, aby boli konania vo veci štátnej pomoci čo najproduktívnejšie a najefektívnejšie pre všetky zúčastnené strany.

                  2.

                  Táto kapitola usmernení dozorného úradu vychádza zo skúseností získaných pri uplatňovaní časti II protokolu 3 k Dohode medzi štátmi EZVO o zriadení dozorného úradu a súdneho dvora („časť II protokolu 3“) (2). Hlavný cieľom tejto kapitoly je poskytnúť usmernenie o každodennom uskutočňovaní konaní vo veci kontroly štátnej pomoci a zlepšiť tým spoluprácu a vzájomné porozumenie medzi dozorným úradom, štátmi EZVO a zástupcami z právneho a podnikateľského prostredia.

                  3.

                  Predpokladom zlepšenia konaní vo veci štátnej pomoci je disciplína a odhodlanie tak na strane dozorného úradu, ako aj na strane štátov EZVO. Dozorný úrad sa bude usilovať posilniť spoluprácu so štátmi EZVO a zainteresovanými stranami a ďalej zlepšovať výkon svojich zisťovaní a vnútorných rozhodovacích postupov s cieľom zabezpečiť väčšiu transparentnosť, predvídateľnosť a účinnosť konaní vo veci štátnej pomoci.

                  4.

                  V súlade s novým usporiadaním štátnej pomoci je táto kapitola konečným článkom balíka opatrení na zjednodušenie, do ktorého patria usmernenia dozorného úradu o zjednodušenom postupe vybavovania určitých druhov štátnej pomoci (3) a usmernenia dozorného úradu o vymáhaní práva štátnej pomoci vnútroštátnymi súdmi (4), a ktorý prispieva k predvídateľnejším a transparentnejším konaniam.

                  5.

                  Osobitné prvky jednotlivých prípadov si však môžu vyžadovať úpravu alebo odklon od tejto kapitoly (5).

                  6.

                  Okrem toho v miere, v akej sa Dohoda o EHP vzťahuje na tieto sektory, odklon od tejto kapitoly usmernení sa môže týkať aj osobitostí sektorov rybolovu a akvakultúry a činností v oblasti prvovýroby, spracovania alebo odbytu poľnohospodárskych výrobkov.

            2.   Vzťah k právnym predpisom EHP

                  7.

                  Cieľom tejto kapitoly nie je poskytnúť úplný a podrobný opis príslušných právnych, interpretačných a správnych opatrení, ktoré upravujú kontrolu štátnej pomoci. Mali by sa vnímať v kontexte základných pravidiel, ktorými sa spravujú konania vo veci štátnej pomoci, a slúžiť ako ich doplnok.

                  8.

                  Touto kapitolou sa preto nevytvárajú ani nemenia práva alebo povinnosti stanovené v Dohode o EHP, protokole 3 a v rozhodnutí č. 195/04/COL zo 14. júla 2004 (6), ako sú interpretované v judikatúre súdu EZVO a súdnych dvorov Európskej únie.

                  9.

                  Táto kapitola obsahuje podrobnosti o každodennej najlepšej praxi a prispieva tým k rýchlejším, transparentnejším a predvídateľnejším konaniam vo veci štátnej pomoci na každom stupni zisťovania notifikovanej alebo nenotifikovanej veci alebo sťažnosti.

            3.   Kontakty pred notifikáciou

                  10.

                  Skúsenosti dozorného úradu dokazujú, aké prínosné sú vzťahy v období pred notifikáciou, a to aj v zdanlivo štandardných prípadoch. Vzťahy pred notifikáciou poskytujú dozornému úradu a notifikujúcemu štátu EZVO možnosť neformálne a dôverne prediskutovať právne a hospodárske aspekty navrhovaného projektu v období pred notifikáciou, a tým zvyšujú kvalitu a úplnosť notifikácií. V tejto súvislosti môžu štáty EZVO spoločne s dozorným úradom vypracovať konštruktívne návrhy na zmenu problematických aspektov plánovaného opatrenia. Táto fáza teda vytvára cestu pre rýchlejšie spracúvanie notifikácií po ich formálnom predložení dozornému úradu. Úspešná prednotifikačná fáza by mala dozornému úradu účinne umožniť prijímanie rozhodnutí podľa článku 4 ods. 2, 3 a 4 časti II protokolu 3 do dvoch mesiacov od dátumu notifikácie (7).

                  11.

                  Vzťahy pred notifikáciou sa osobitne odporúčajú v tých prípadoch, v ktorých existujú nové alebo osobitné prvky, ktoré by boli dôvodom na neformálne predbežné rozhovory s dozorným úradom, ale neformálne usmernenie sa poskytne vždy, keď o to štát EZVO požiada.

            3.1.   Obsah

                  12.

                  Fáza pred notifikáciou ponúka možnosť diskutovať s daným štátom EZVO a poskytnúť mu usmernenie o rozsahu informácií, ktoré sa majú poskytnúť v notifikačnom formulári, aby sa tak zabezpečila jeho úplnosť odo dňa notifikácie. Prínosná prednotifikačná fáza môže tiež podnietiť rozhovory v otvorenej a konštruktívnej atmosfére o akýchkoľvek dôležitých otázkach, ktoré vzniknú v súvislosti s plánovaným opatrením. Toto je dôležité najmä pokiaľ ide o projekty, ktoré ako také nemohli byť prijaté, a preto mali byť vzaté späť alebo značne zmenené. V tejto fáze možno uskutočniť aj analýzu dostupnosti iných právnych základov alebo určiť relevantné precedensy. Úspešná fáza pred notifikáciou navyše umožní dozornému úradu a štátom EZVO zaoberať sa kľúčovými otázkami týkajúcimi sa hospodárskej súťaže, ekonomickou analýzou a v prípade potreby externým odborným posudkom potrebným na preukázanie súladu plánovaných projektov s uplatňovaním Dohody o EHP. Notifikujúci štát EZVO preto tiež môže požiadať dozorný úrad vo fáze pred notifikáciou, aby sa naň nevzťahovala povinnosť poskytnúť určité informácie požadované podľa notifikačného formulára, ktoré v prípade osobitných okolností prípadu nie sú pre jeho posudzovanie potrebné. Prednotifikačná fáza má zásadný význam pre určenie, či sa vec prima facie kvalifikuje ako vec pre vybavenie v rámci zjednodušeného postupu (8).

            3.2.   Rozsah pôsobnosti a časový rozvrh

                  13.

                  Aby bola prednotifikačná fáza konštruktívna a účinná, je v záujme daného štátu EZVO, aby dozornému úradu poskytol na základe návrhu notifikačného formulára informácie potrebné na posúdenie plánovaného projektu štátnej pomoci. S cieľom uľahčiť rýchle vybavenie veci sa budú v zásade uprednostňovať kontakty prostredníctvom e-mailu alebo konferenčných telefonátov pred stretnutiami. Do dvoch týždňov od doručenia notifikačného formulára dozorný úrad obvykle zorganizuje prvý prednotifikačný kontakt.

                  14.

                  Vo všeobecnosti by kontakty pred notifikáciou nemali trvať dlhšie ako dva mesiace a po nich by mala nasledovať úplná notifikácia. Ak kontakty pred notifikáciou neprinesú žiadané výsledky, dozorný úrad môže vyhlásiť prednotifikačnú fázu za ukončenú. Vzhľadom k tomu však, že časový rozvrh a charakter kontaktov pred notifikáciou závisia od zložitosti každého individuálneho prípadu, môžu tieto kontakty trvať niekoľko mesiacov. Dozorný úrad preto navrhuje, aby v osobitne zložitých prípadoch (napríklad pomoc na záchranu, rozsiahly výskum a vývoj, rozsiahla individuálna pomoc alebo osobitne veľké alebo zložité schémy pomoci) nadviazali štáty EZVO kontakty pred notifikáciou hneď, ako to je možné, aby sa tak umožnila plnohodnotná diskusia.

                  15.

                  Zo skúseností dozorného úradu vyplýva, že zahrnutie príjemcu pomoci pri nadväzovaní kontaktov pred notifikáciou je veľmi užitočné, najmä pokiaľ ide o prípady so značnými technickými, finančnými a projektovými dôsledkami. Dozorný úrad preto odporúča, aby sa príjemcovia individuálnej pomoci boli zahrnutí do kontaktov pred notifikáciou.

                  16.

                  Okrem osobitných prípadov zahŕňajúcich nové alebo zložité prvky sa dozorný úrad bude usilovať o to, aby dotknutým štátom EZVO na konci fázy pred notifikáciou poskytol neformálne predbežné posúdenie projektu. Toto nezáväzné posúdenie nebude oficiálnym stanoviskom dozorného úradu, ale bude predstavovať neformálne ústne usmernenie o úplnosti návrhu notifikácie a o prima facie súlade navrhovaného projektu s uplatňovaním Dohody o EHP. V osobitne zložitých prípadoch môže dozorný úrad na žiadosť štátu EZVO poskytnúť aj písomné usmernenie o informáciách, ktoré ešte treba poskytnúť.

                  17.

                  Kontakty pred notifikáciou sú prísne dôverné. Rozhovory sa uskutočňujú na základe dobrovoľnosti a nie je nimi dotknuté riešenie a zisťovanie vo veci po formálnej notifikácii.

                  18.

                  S cieľom zvýšiť kvalitu notifikácií sa dozorný úrad bude usilovať, aby splnil žiadosti štátov EZVO o školenia. Dozorný úrad bude tiež naďalej udržiavať pravidelné kontakty so štátmi EZVO, v rámci ktorých sa rieši ďalšie zlepšovanie konaní vo veci štátnej pomoci, najmä pokiaľ ide o rozsah a obsah platných notifikačných formulárov.

            4.   Spoločne dohodnutý harmonogram

                  19.

                  V prípadoch, ktoré sú osobitne nové, technicky zložité alebo ináč citlivé, alebo v absolútne naliehavých prípadoch ponúkne dozorný úrad notifikujúcemu štátu EZVO vzájomne dohodnutý harmonogram s cieľom zvýšiť transparentnosť a predvídateľnosť v súvislosti s pravdepodobným trvaním zisťovania vo veci štátnej pomoci.

            4.1.   Obsah

                  20.

                  Spoločne dohodnutý harmonogram je formou štruktúrovanej spolupráce medzi štátom EZVO a dozorným úradom a vychádza zo spoločného plánovania a zhody, pokiaľ ide o pravdepodobné smerovanie zisťovania a jeho očakávaného časového rámca.

                  21.

                  V tejto súvislosti by sa dozorný úrad a notifikujúci štát EZVO mali predovšetkým dohodnúť na:

                              —

                              prvoradom vybavení danej veci, za čo štát EZVO formálne akceptuje pozastavenie zisťovania (9) v iných notifikovaných veciach, ktoré pochádzajú z tohto štátu EZVO, ak by to bolo nevyhnutné na účely plánovania a zdrojov,

                              —

                              informáciách, ktoré má poskytnúť štát EZVO a/alebo daný príjemca vrátane štúdií, externých odborných posudkov, alebo na jednostrannom zhromažďovaní informácií zo strany dozorného úradu, a

                              —

                              pravdepodobnej forme a trvaní posudzovania veci útvarmi dozorného úradu po notifikácii.

                  22.

                  Výmenou za úsilie štátov EFTA vynaložené pri poskytovaní všetkých potrebných informácií včas a v súlade so spoločne dohodnutým harmonogramom sa dozorný úrad bude usilovať o to, aby sa rešpektoval spoločne dohodnutý časový plán pre ďalšie zisťovanie vo veci, pokiaľ v súvislosti s informáciami poskytnutými štátmi EZVO alebo tretími stranami nevzniknú neočakávané problémy.

            4.2.   Rozsah pôsobnosti a časový rozvrh

                  23.

                  Spoločne dohodnutý harmonogram sa bude v zásade používať iba v prípadoch, ktoré sú nové, technicky zložité alebo ináč citlivé, a vtedy, ak na konci prednotifikačnej fázy nie je možné jasné predbežné posúdenie veci dozorným úradom. V takýchto prípadoch sa na konci prednotifikačnej fázy prijme spoločne dohodnutý harmonogram a následne sa uskutoční formálna notifikácia.

                  24.

                  Dozorný úrad a dotknutý štát EZVO však môžu na žiadosť tohto štátu schváliť spoločne dohodnutý harmonogram pre ďalší postup vo veci aj na začiatku formálneho zisťovania.

            5.   Fáza predbežného posudzovania notifikovaných opatrení

      5.1.   Žiadosti o informácie

                  25.

                  S cieľom zjednodušiť priebeh zisťovania sa dozorný úrad bude usilovať vo fáze predbežného zisťovania zoskupiť žiadosti o informácie. Preto okrem výnimočných prípadov bude v zásade existovať iba jedna súhrnná žiadosť o informácie, ktorá sa za bežných okolností zašle do 4 až 6 týždňov po dátume notifikácie. Okrem prípadov dohodnutých v spoločne dohodnutom harmonograme by sa v prednotifikačnej fáze malo štátom EZVO umožniť predložiť úplnú notifikáciu, čím sa obmedzí potreba predloženia dodatočných informácií. Dozorný úrad však môže následne vzniesť otázky, najmä v súvislosti so skutočnosťami, ktoré vyplynuli z odpovedí štátov EZVO, čo však neznamená nevyhnutne, že dozorný úrad má pri posudzovaní veci závažné problémy.

                  26.

                  Ak by štát EZVO neposkytol požadované informácie v rámci stanovenej lehoty, za normálnych okolností sa po jednej výzve bude uplatňovať článok 5 ods. 3 časti II protokolu 3 a štátu EZVO bude oznámené, že notifikácia sa považuje za stiahnutú. Konanie vo veci formálneho zisťovania sa tiež za normálnych okolností začne po tom, ako budú splnené potrebné podmienky a vo všeobecnosti najneskôr po dvoch kolách otázok.

            5.2.   Dohodnuté pozastavenie predbežného zisťovania

                  27.

                  Za určitých okolností môže byť priebeh predbežného zisťovania pozastavený, ak štát EZVO o to požiada s cieľom zmeniť svoj projekt v súlade s pravidlami štátnej pomoci alebo inak na základe spoločnej dohody. Pozastavenie je možné poskytnúť len na obdobie dohodnuté vopred. Ak štát EZVO na konci obdobia trvania pozastavenia neposkytne úplný a prima facie zlučiteľný projekt, dozorný úrad obnoví konanie od okamihu, keď bolo toto konanie pozastavené. Dotknutému štátu EZVO bude za normálnych okolností oznámené, že notifikácia sa považuje za vzatú späť, alebo v prípade závažných pochybností, že sa bezodkladne začalo konanie vo veci formálneho zisťovania.

            5.3.   Aktuálny stav kontaktov

                  28.

                  Notifikujúce štáty EZVO budú na svoju žiadosť tiež oboznámené o aktuálnom stave prebiehajúcich predbežných preskúmaní. Štáty EZVO sú vyzvané, aby v rámci týchto kontaktov zahrnuli aj príjemcov individuálnej pomoci.

            6.   Konanie vo veci formálneho zisťovania

                  29.

                  Vzhľadom na všeobecnú zložitosť vecí, ktoré sú predmetom formálneho zisťovania, sa dozorný úrad zaväzuje zlepšiť transparentnosť, predvídateľnosť a účinnosť tejto fázy ako jednu zo svojich prvoradých otázok, aby tak prispela k užitočnému rozhodovaciemu postupu v súlade s potrebami moderného podnikania. Dozorný úrad preto zjednoduší uskutočňovanie formálnych zisťovaní prostredníctvom účinného využívania všetkých procesných prostriedkov, ktoré má k dispozícii podľa ustanovení časti II protokolu 3.

            6.1.   Uverejnenie rozhodnutia a zmysluplné zhrnutie

                  30.

                  Ak daný štát EZVO nepožiada o vylúčenie dôverných informácií, dozorný úrad sa bude usilovať o uverejnenie svojho rozhodnutia o začatí konania vo veci formálneho zisťovania vrátane zmysluplných zhrnutí, do dvoch mesiacov odo dňa prijatia daného rozhodnutia.

                  31.

                  V prípade nezhôd v súvislosti s otázkami dôvernosti dozorný úrad uplatní zásady uvedené jeho usmerneniach o služobnom tajomstve v rozhodnutiach o štátnej pomoci (10) a použije všetky prostriedky na to, aby sa uverejnenie rozhodnutia uskutočnilo v čo najkratšom čase po dni jeho prijatia. To isté sa uplatní aj v prípade uverejnenia všetkých konečných rozhodnutí.

                  32.

                  Na zlepšenie transparentnosti konania budú štáty EZVO, príjemcovia a ostatné tretie osoby (najmä potenciálni predkladatelia sťažnosti) informovaní o všetkých omeškaniach spôsobených nezhodami v súvislosti s otázkami dôvernosti.

            6.2.   Pripomienky zainteresovaných strán

                  33.

                  Podľa článku 6 v časti II protokolu 3 musia zainteresované strany predložiť pripomienky v stanovenej lehote, ktorá spravidla nesmie prekročiť jeden mesiac po uverejnení rozhodnutia o začatí konania vo veci formálneho zisťovania. Táto lehota sa spravidla nepredĺži a dozorný úrad preto za normálnych okolností neprijme žiadne oneskorené informácie predložené zainteresovanými stranami vrátane príjemcov pomoci (11). Predĺženie lehôt je možné udeliť len v náležite odôvodnených a výnimočných prípadoch, ako napríklad pri poskytovaní osobitne obsiahlych faktických informácií alebo po tom, čo došlo ku kontaktom medzi dozorným úradom a dotyčnou zainteresovanou stranou.

                  34.

                  S cieľom zlepšiť skutkové podklady pre zisťovanie v osobitne zložitých veciach, môže dozorný úrad poslať kópiu rozhodnutia o začatí konania vo veci formálneho zisťovania určeným zainteresovaným stranám vrátane obchodných a podnikateľských združení a vyzvať ich na predloženie pripomienok k osobitným aspektom veci (12). Spolupráca zainteresovaných strán je v tejto súvislosti úplne dobrovoľná, avšak ak sa zainteresovaná strana rozhodne pripomienky poskytnúť, je v jej záujme poskytnúť ich včas, aby ich dozorný úrad mohol zohľadniť. Dozorný úrad preto vyzve zainteresované strany, aby reagovali do jedného mesiaca od dátumu, keď je im zaslaná kópia rozhodnutia. Potom už dozorný úrad nebude čakať na predloženie týchto pripomienok. S cieľom zabezpečiť rovnaké zaobchádzanie medzi zainteresovanými stranami zašle dozorný úrad rovnakú výzvu na predloženie pripomienok príjemcovi pomoci. S cieľom zachovať právo štátov EZVO na obhajobu zašle štátu EZVO všetky pripomienky poskytnuté zainteresovanými stranami vo verzii, ktorá nemá dôverný charakter, a vyzve štát EZVO, aby odpovedal do jedného mesiaca.

                  35.

                  S cieľom zabezpečiť, aby boli všetky pripomienky zaslané dotknutým štátom EZVO čo najrýchlejším spôsobom, budú štáty EZVO vyzvané, aby, pokiaľ to bude možné, prijali pripomienky zainteresovaných strán v ich pôvodnom jazyku. Dozorný úrad poskytne na žiadosť štátu EZVO preklad, čo môže ovplyvniť rýchlosť konania.

                  36.

                  Štátu EZVO bude tiež oznámená skutočnosť, že neboli predložené žiadne pripomienky zainteresovaných strán.

            6.3.   Pripomienky štátov EZVO

                  37.

                  Na zabezpečenie včasného ukončenia konania vo veci formálneho zisťovania bude dozorný úrad dôsledne presadzovať všetky lehoty, ktoré sa podľa ustanovení v časti II protokolu 3 uplatňujú v tejto fáze. Ak štát EZVO nepredloží pripomienky k rozhodnutiu dozorného úradu o začatí konania vo veci formálneho zisťovania a k pripomienkam zainteresovaných strán do konca jednomesačnej lehoty stanovenej v článku 6 ods. 1 v časti II protokolu 3, zašle dozorný úrad tomuto štátu EZVO bezodkladne výzvu, ktorou mu poskytne dodatočnú lehoty v trvaní jedného mesiaca, a oznámi mu, že okrem výnimočných okolností nebude žiadne ďalšie predĺženie možné. Ak štát EZVO neposkytne žiadnu zmysluplnú odpoveď, dozorný úrad prijme rozhodnutie na základe informácií, ktoré má k dispozícii podľa článku 7 ods. 7 a článku 13 ods. 1 časti II protokolu 3.

                  38.

                  V prípade neoprávnenej pomoci a absencie pripomienok štátu EZVO k rozhodnutiu o začatí konania vo veci formálneho zisťovania bude dozorný úrad v súlade s článkom 10 časti II protokolu 3 pokračovať vydaním príkazu na poskytnutie informácií. Ak by štát EZVO neposkytol odpoveď na tento príkaz do konca lehoty stanovenej v príkaze, prijme dozorný úrad rozhodnutie na základe informácií, ktoré má k dispozícii.

            6.4.   Žiadosť o doplňujúce informácie

                  39.

                  V osobitne zložitých prípadoch nie je možné vylúčiť, že po poskytnutí informácií štátom EZVO ako odpovede na rozhodnutie o začatí konania vo veci formálneho zisťovania bude potrebné, aby dozorný úrad zaslal ďalšiu žiadosť o informácie. Štátu EZVO sa na odpoveď poskytne mesačná lehota.

                  40.

                  Ak by štát EZVO v stanovenej lehote odpoveď neposkytol, dozorný úrad okamžite zašle výzvu s konečnou lehotou 15 pracovných dní a oznámi danému štátu EZVO, že po tejto lehote dozorný úrad prijme rozhodnutie na základe informácií, ktoré má k dispozícii, alebo v prípade neoprávnenej pomoci vydá príkaz na poskytnutie informácií.

            6.5.   Odôvodnené pozastavenie formálneho zisťovania

                  41.

                  Formálne zisťovanie je možné pozastaviť iba vo výnimočných prípadoch a po spoločnej dohode medzi dozorným úradom a dotknutým štátom EZVO. K pozastaveniu môže dôjsť napríklad, ak štát EZVO formálne požiada o pozastavenie s cieľom zosúladiť svoj projekt s pravidlami štátnej pomoci alebo v prípade prebiehajúceho konania pred súdom EZVO alebo súdmi EÚ, ktoré sa týka podobných skutočností a ktorého výsledok by mohol ovplyvniť posúdenie veci.

                  42.

                  Pozastavenie sa za normálnych okolností udelí iba jedenkrát, a to na obdobie vopred dohodnuté medzi dozorným úradom a dotknutým štátom EZVO.

            6.6.   Prijatie konečného rozhodnutia a odôvodnené predĺženie formálneho zisťovania

                  43.

                  Podľa článku 7 ods. 6 časti II protokolu 3 sa dozorný úrad bude usilovať, pokiaľ to bude možné, prijať rozhodnutie do 18 mesiacov od začatia konania. Táto lehota môže byť predĺžená na základe spoločnej dohody medzi dozorným úradom a dotknutým štátom EZVO. Predĺženie trvania zisťovania môže byť najmä vhodné v súvislosti s vecami týkajúcimi sa nových projektov alebo vecami, ktoré vyvolávajú nové právne otázky.

                  44.

                  Aby sa zabezpečilo účinné uplatňovanie článku 7 ods. 6 časti II protokolu 3, dozorný úrad sa bude usilovať o prijatie konečného rozhodnutia nie neskôr ako 4 mesiace po poskytnutí poslednej informácie štátom EZVO alebo po uplynutí poslednej stanovenej lehoty, ak nebola poskytnutá žiadna informácia.

            7.   Sťažnosti a reklamácie

                  45.

                  Pre všetky strany zainteresované v konaniach vo veci štátnej pomoci je veľmi dôležité, aby dozorný úrad účinne a transparentne spracúval sťažnosti, ktoré sú mu predkladané. Z tohto dôvodu dozorný úrad navrhuje nasledujúcu najlepšiu prax.

            7.1.   Formulár sťažnosti

                  46.

                  Dozorný úrad bude systematicky žiadať predkladateľov sťažností, aby používali nový formulár sťažností uvedený na jeho webových stránkach (http://www.eftasurv.int/media/documents/Complaint-form—State-aid.doc), a zároveň predkladali také znenie sťažnosti, ktoré neobsahuje dôverné informácie. Predloženie úplného formulára sťažnosti umožní predkladateľom za normálnych okolností zvýšiť kvalitu ich sťažnosti.

            7.2.   Predbežný časový plán a výsledok preskúmavania sťažnosti

                  47.

                  Dozorný úrad použije všetky prostriedky na to, aby sa sťažnosť preskúmala v rámci predbežného časového plánu 12 mesiacov od jej doručenia. Táto lehota nie je záväzná. V závislosti od okolností individuálneho prípadu sa preskúmavanie sťažnosti môže predĺžiť najmä v dôsledku prípadnej potreby požiadať predkladateľa sťažnosti, štát EZVO alebo zainteresované strany o doplňujúce informácie.

                  48.

                  Dozorný úrad je oprávnený určiť rôzny stupeň naliehavosti pre spracúvanie predložených sťažností (13), a to napríklad v závislosti od rozsahu údajného porušenia, veľkosti príjemcu, dotknutého hospodárskeho odvetvia alebo existencie podobných sťažností. Vzhľadom na pracovné zaťaženie a právomoc určovať priority pre preskúmavania (14), môže dozorný úrad presunúť na neskôr riešenie opatrenia, ktoré nie je prioritou. Dozorný úrad sa preto v zásade bude usilovať, aby do 12 mesiacov:

                              a)

                              prijal rozhodnutie v naliehavých veciach podľa článku 4 časti II protokolu 3 s kópiou zaslanou predkladateľovi sťažnosti;

                              b)

                              zaslal predkladateľovi sťažnosti počiatočný úradný list, v ktorom vymedzí svoj predbežný názor, pokiaľ ide o veci, ktoré nie sú naliehavé. Úradný list nie je oficiálnym stanoviskom dozorného úradu, ale predstavuje len predbežný názor, ktorý vychádza z dostupných informácií a podlieha akýmkoľvek dodatočným pripomienkam, ktoré by predkladateľ sťažnosti predložil do jedného mesiaca od dátumu uvedeného v tomto liste. Ak sa v rámci stanovenej lehoty nepredložia žiadne pripomienky, sťažnosť bude považovaná za vzatú späť.

                  49.

                  S cieľom zabezpečiť transparentnosť vynaloží dozorný úrad čo najväčšie úsilie, aby do dvoch mesiacov odo dňa prijatia sťažnosti informoval predkladateľa sťažnosti o jej prvoradom postavení. Pokiaľ ide o neopodstatnené žiadosti, dozorný úrad do dvoch mesiacov od doručenia sťažnosti oznámi predkladateľovi sťažnosti, že v dôsledku nedostatočných dôvodov nie je v danej veci možné prijať stanovisko a sťažnosť bude považovaná za vzatú späť, ak do jedného mesiaca nebudú poskytnuté ďalšie podstatné pripomienky. Na sťažnosti týkajúce sa schválenej pomoci sa dozorný úrad navyše pokúsi poskytnúť odpoveď do dvoch mesiacov od doručenia sťažnosti.

                  50.

                  V prípade neoprávnenej pomoci budú predkladatelia sťažnosti upozornení na možnosť začať konanie pred vnútroštátnymi súdmi, ktoré môžu nariadiť pozastavenie alebo vrátenie pomoci (15).

                  51.

                  Ak je to potrebné, verzia sťažnosti, ktorá nemá dôverný charakter, sa predloží dotknutému štátu EZVO na pripomienky. Štáty EZVO a predkladatelia sťažností budú systematicky informovaní o uzavretí alebo inom postupe v súvislosti so sťažnosťou, za čo budú štáty EZVO zachovávať lehoty predkladania pripomienok a poskytnutia informácií o sťažnostiach, ktoré im boli zaslané. Štáty budú okrem toho vyzvané, aby, pokiaľ to bude možné, prijali zasielanie sťažností v ich pôvodnom jazyku. Dozorný úrad poskytne na žiadosť štátu EZVO preklad, čo môže ovplyvniť rýchlosť konania.

            8.   Vnútorné rozhodovacie postupy

                  52.

                  Dozorný úrad sa zaväzuje zracionalizovať a ďalej zlepšiť svoje vnútorné rozhodovacie postupy s cieľom prispieť k celkovému skráteniu konaní vo veci štátnej pomoci.

                  53.

                  V tejto súvislosti sa budú vnútorné rozhodovacie postupy uplatňovať čo najúčinnejšie. Dozorný úrad zároveň prehodnotí svoj súčasný vnútorný právny rámec s cieľom optimalizovať svoje rozhodovacie postupy.

                  54.

                  Dozorný úrad bude neustále prehodnocovať svoje vnútorné rozhodovacie postupy a prispôsobovať ich, ak to bude potrebné.

            9.   Budúce revízie

                  55.

                  Procesná najlepšia prax môže byť účinná iba vtedy, keď vychádza zo spoločného záväzku dozorného úradu a štátov EZVO dôsledne uskutočňovať zisťovania vo veciach štátnej pomoci, zachovávať príslušné lehoty, a tým zabezpečiť potrebnú transparentnosť a predvídateľnosť konaní. Táto kapitola a v nej zahrnutá najlepšia prax sú prvým príspevkom k tomuto spoločnému záväzku.

                  56.

                  Dozorný úrad bude uplatňovať túto kapitolu na opatrenia notifikované dozornému úradu alebo opatrenia, na ktoré bol iným spôsobom upozornený, od 1. januára 2010.

                  57.

                  Túto kapitolu možno revidovať tak, aby zodpovedala zmenám právnych, interpretatívnych a správnych opatrení alebo zmenám v judikatúre súdu EZVO a súdov Európskej únie, ktorými sa riadi konanie vo veci štátnej pomoci, alebo aby zodpovedala akejkoľvek skúsenosti vyplývajúcej z jej uplatňovania. Dozorný úrad sa ďalej plánuje pravidelne zúčastňovať dialógu so štátmi EZVO a ostatnými zainteresovanými stranami, pokiaľ ide o skúsenosti získané pri uplatňovaní ustanovení časti II protokolu 3 vo všeobecnosti a tejto kapitoly o najlepšej praxi zvlášť.

         (1)  Táto kapitola zodpovedá Kódexu najlepšej praxe pre uskutočňovanie konaní vo veci kontroly štátnej pomoci (Ú. v. EÚ C 136, 16.6.2009, s. 13).

         (2)  V časti II protokolu 3 sa odráža nariadenie Rady (ES) č. 659/1999 z 22. marca 1999 o podrobných pravidlách na uplatňovanie článku 93 Zmluvy o ES (Ú. v. ES L 83, 27.3.1999, s. 1).

         (3)  Ú. v. EÚ L 75, 15.3.2012, s. 26 a dodatok EHP č. 14, 15.3.2012, s. 1, ale dostupné na stránke: http://www.eftasurv.int/state-aid/legal-framework/state-aid-guidelines/ Tieto usmernenia zodpovedajú oznámeniu Komisie o zjednodušenom postupe vybavovania určitých druhov štátnej pomoci (Ú. v. EÚ C 136, 16.6.2009, p. 3).

         (4)  Zatiaľ neuverejnené v Ú. v. EÚ ani v dodatku EHP. Tieto usmernenia zodpovedajú oznámeniu Komisie o vymáhaní práva štátnej pomoci vnútroštátnymi súdmi (Ú. v. EÚ C 85, 9.4.2009, s. 1).

         (5)  V súvislosti s bankovou krízou v roku 2008 dozorný úrad uskutočnil potrebné kroky na zabezpečenie rýchleho prijatia rozhodnutí po úplnej notifikácii, a to v prípade potreby do dvoch týždňov. Pozri usmernenia dozorného úradu o uplatňovaní pravidiel štátnej pomoci na opatrenia prijaté v prospech finančných inštitúcií v súvislosti so súčasnou globálnou finančnou krízou (zatiaľ neuverejnené v Ú. v. EÚ ani v dodatku EHP), ktoré zodpovedajú oznámeniu Komisie s názvom Uplatnenie pravidiel štátnej pomoci na opatrenia prijaté v prospech finančných inštitúcií v súvislosti so súčasnou globálnou finančnou krízou (Ú. v. EÚ C 270, 25.10.2008, s. 8). Pokiaľ ide o reálne hospodárstvo, pozri dočasný rámec dozorného úradu pre opatrenia štátnej pomoci na podporu prístupu k financovaniu v období súčasnej finančnej a hospodárskej krízy (zatiaľ neuverejnené v Ú. v. EÚ ani v dodatku EHP), ktorý zodpovedá oznámeniu Komisie s názvom Dočasný rámec Spoločenstva pre opatrenia štátnej pomoci na podporu prístupu k financovaniu v období súčasnej finančnej a hospodárskej krízy (Ú. v. EÚ C 83, 7.4.2009, s. 1).

         (6)  Rozhodnutie č. 195/04/COL (Ú. v. EÚ L 139, 25.5.2006, s. 37, dodatok EHP č. 26, 25.5.2006, s. 1) zodpovedá nariadeniu Komisie (ES) č. 794/2004 z 21. apríla 2004 (Ú. v. EÚ L 140, 30.4.2004, s. 1), ktorým sa vykonáva nariadenie (ES) č. 659/1999.

         (7)  Túto lehotu nie je možné dodržať, ak dozorný úrad musí v dôsledku neúplnosti notifikácie vydať niekoľko žiadostí o informácie.

         (8)  Pozri usmernenia o zjednodušenom postupe vybavovania určitých druhov štátnej pomoci.

         (9)  Pozri článok 4 ods. 5 v časti II protokolu 3.

         (10)  Prijaté rozhodnutím kolégia 15/04/COL z 18.2.2004 (Ú. v. EÚ L 154, 8.6.2006, s. 27 a dodatok EHP č. 29, 8.6.2006, s. 1). Tieto usmernenia zodpovedajú oznámeniu Komisie z 1. decembra 2003 o služobnom tajomstve v rozhodnutiach o štátnej pomoci (Ú. v. EÚ C 297, 9.12.2003, s. 6).

         (11)  Bez toho, aby bol dotknutý článok 10 ods. v 1 časti II protokolu 3.

         (12)  Podľa ustálenej judikatúry súdov Spoločenstva je dozorný úrad oprávnený zaslať rozhodnutie o začatí konania vo veci formálneho zisťovania určeným tretím stranám; pozri napr. vec T-198/01, Technische Glaswerke Ilmenau/Komisia [2004] Zb. s. II-2717, bod 195; T-198/01R, Technische Glaswerke Ilmenau/Komisia [2002] Zb. s. II-2153; spojené veci C-74/00 P a C-75/00 P a Falck Spa a iní/Komisia [2002] Zb. s. I-7869, bod 83.

         (13)  Vec C-119/97 Ufex a iní/Komisia [1999] Zb. s. I-1341, bod 88.

         (14)  Vec T-475/04 Bouygues SA/Komisia [2007] Zb. s. II-2097, body 158 a 159.

         (15)  Pozri usmernenia dozorného úradu o presadzovaní právnych predpisov v oblasti štátnej pomoci vnútroštátnymi súdmi.


title: 2006/167/ES: Rozhodnutie Rady z  21. februára 2006  o uzavretí Protokolu k Dohode medzi Európskym spoločenstvom a Islandskou republikou a Nórskym kráľovstvom o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo na Islande alebo v Nórsku   (Text s významom pre EHP)

text:
               28.2.2006

               SK

               Úradný vestník Európskej únie

               L 57/15

         ROZHODNUTIE RADY
   z 21. februára 2006
   o uzavretí Protokolu k Dohode medzi Európskym spoločenstvom a Islandskou republikou a Nórskym kráľovstvom o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo na Islande alebo v Nórsku
   (Text s významom pre EHP)
   (2006/167/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 63 ods. 1 písm. a) v spojení s článkom 300 ods. 2 prvým pododsekom prvou vetou a článkom 300 ods. 3 prvým pododsekom,
   so zreteľom na návrh Komisie,
   so zreteľom na stanovisko Európskeho parlamentu (1),
   keďže:

               (1)

               Komisia v mene Európskeho spoločenstva dojednala s Islandskou republikou a Nórskym kráľovstvom Protokol k Dohode medzi Európskym spoločenstvom a Islandskou republikou a Nórskym kráľovstvom o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo na Islande alebo v Nórsku.

               (2)

               Tento protokol bol podpísaný v mene Európskeho spoločenstva 29. júna 2005, s výhradou jeho prípadného uzavretia k neskoršiemu dátumu, v súlade s rozhodnutím z 13. júna 2005.

               (3)

               Tento protokol by sa mal schváliť.

               (4)

               V súlade s článkom 3 Protokolu o postavení Spojeného kráľovstva a Írska, pripojeného k Zmluve o Európskej únii a k Zmluve o založení Európskeho spoločenstva, sa Spojené kráľovstvo a Írsko podieľajú na prijatí a uplatňovaní tohto rozhodnutia,

               (5)

               V súlade s článkami 1 a 2 Protokolu o postavení Dánska, pripojeného k Zmluve o Európskej únii a k Zmluve o založení Európskeho spoločenstva, sa Dánsko nepodieľa na prijatí tohto rozhodnutia a nie je ním teda viazané ani nepodlieha jeho uplatňovaniu,

         ROZHODLA TAKTO:
   Článok 1
   Protokol k Dohode medzi Európskym spoločenstvom a Islandskou republikou a Nórskym kráľovstvom o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo na Islande alebo v Nórsku sa schvaľuje v mene Spoločenstva.
   Text protokolu je pripojený k tomuto rozhodnutiu.
   Článok 2
   Predseda Rady predloží oznámenie, ako je ustanovené v druhom pododseku článku 5 protokolu (2).
   Článok 3
   Toto rozhodnutie sa uverejní v Úradnom vestníku Európskej únie.

      V Bruseli 21. februára 2006

            Za Radu

            predsedníčka

         K. GASTINGER

      (1)  Stanovisko z 13. decembra 2005 (zatiaľ neuverejnené v úradnom vestníku).

      (2)  Dňom nadobudnutia platnosti protokolu je prvý deň druhého mesiaca nasledujúceho po oznámení zmluvnými stranami.
    ---documentbreak---

               28.2.2006

               SK

               Úradný vestník Európskej únie

               L 57/16

         PROTOKOL
   k Dohode medzi Európskym spoločenstvom a Islandskou republikou a Nórskym kráľovstvom o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo na Islande alebo v Nórsku
   EURÓPSKE SPOLOČENSTVO
   a
   ISLANDSKÁ REPUBLIKA
   a
   NÓRSKE KRÁĽOVSTVO,
   ďalej len „zmluvné strany“
   MAJÚC NA PAMÄTI, že protokol o postavení Dánska, pripojený k Zmluve o Európskej únii a k Zmluve o založení Európskeho spoločenstva, stanovuje, že žiadne opatrenie prijaté podľa hlavy IV Zmluvy o založení Európskeho spoločenstva nie je pre Dánsko záväzné alebo v Dánsku uplatniteľné;
   ODVOLÁVAJÚC SA na článok 12 Dohody medzi Európskym spoločenstvom a Islandskou republikou a Nórskym kráľovstvom o kritériách a mechanizmoch určenia štátu zodpovedného za preskúmanie žiadosti o azyl podanej v členskom štáte alebo na Islande alebo v Nórsku (ďalej len „dohoda medzi Európskym spoločenstvom, Islandom a Nórskom“), ktorý stanovuje, že Dánske kráľovstvo môže požiadať o účasť na tejto dohode;
   BERÚC NA VEDOMIE, že Dánsko listom zo 16. februára 2001 požiadalo o účasť na dohode medzi Európskym spoločenstvom, Islandom a Nórskom;
   PRIPOMÍNAJÚC, že podľa článku 12 dohody medzi Európskym spoločenstvom, Islandom a Nórskom podmienky takejto účasti Dánskeho kráľovstva stanovujú zmluvné strany konajúce so súhlasom Dánska v protokole k tejto dohode;
   BERÚC DO ÚVAHY, že v prvom rade bolo potrebné, aby Dánsko a Spoločenstvo uzavreli dohodu, najmä s cieľom usporiadať záležitosti týkajúce sa právomoci Súdneho dvora a koordinácie medzi Spoločenstvom a Dánskom, pokiaľ ide o medzinárodné dohody;
   BERÚC DO ÚVAHY Dohodu medzi Spoločenstvom a Dánskom o kritériách a mechanizmoch na určenie štátu, ktorý je zodpovedný za posúdenie žiadosti o azyl podanej v Dánsku alebo ktoromkoľvek inom členskom štáte Európskej únie, a o systéme „Eurodac“ na porovnávanie odtlačkov prstov pre účinné uplatňovanie Dublinského dohovoru (ďalej len „dohoda medzi Európskym spoločenstvom a Dánskom“);
   BERÚC DO ÚVAHY, že je preto potrebné stanoviť podmienky, na základe ktorých sa Dánsko zúčastní na dohode medzi Európskym spoločenstvom, Islandom a Nórskom, a najmä je potrebné stanoviť práva a povinnosti medzi Islandom a Nórskom a Dánskom;
   BERÚC NA VEDOMIE, že nadobudnutie platnosti tohto protokolu sa zakladá na súhlase Dánska v súlade s jeho ústavnými podmienkami,
   DOHODLI SA TAKTO:
   Článok 1
   Dánske kráľovstvo sa zúčastní na dohode medzi Spoločenstvom, Islandom a Nórskom za podmienok stanovených v dohode medzi Európskym spoločenstvom a Dánskom a v tomto protokole.
   Článok 2
   1.   Ustanovenia „Dublinského nariadenia II“ (1), ktoré je pripojené k tomuto protokolu a je jeho súčasťou, spolu s jeho vykonávacími opatreniami, prijatými podľa článku 27 ods. 2 „Dublinského nariadenia II“, sa podľa medzinárodného práva uplatňujú na vzťahy medzi Dánskom na jednej strane a Islandom a Nórskom na strane druhej.
   2.   Ustanovenia „nariadenia Eurodac“ (2), ktoré je pripojené k tomuto protokolu a je jeho súčasťou, spolu s jeho vykonávacími opatreniami, prijatými podľa článku 22 alebo 23 ods. 2 „nariadenia Eurodac“, sa podľa medzinárodného práva uplatňujú na vzťahy medzi Dánskom na jednej strane a Islandom a Nórskom na strane druhej.
   3.   Zmeny a doplnenia aktov uvedených v odsekoch 1 a 2, ktoré Dánsko oznamuje Komisii v súlade s článkom 3 dohody medzi Európskym spoločenstvom a Dánskom a ktoré Island a Nórsko oznamujú Komisii v súlade s článkom 4 dohody medzi Európskym spoločenstvom, Islandom a Nórskom, sa podľa medzinárodného práva uplatňujú na vzťahy medzi Dánskom na jednej strane a Islandom a Nórskom na strane druhej.
   4.   Vykonávacie opatrenia prijaté podľa článku 27 ods. 2 „Dublinského nariadenia II“ a vykonávacie opatrenia prijaté podľa článku 22 alebo 23 ods. 2 „nariadenia Eurodac“, ktoré Dánsko oznamuje Komisii v súlade s článkom 4 dohody medzi Európskym spoločenstvom a Dánskom a ktoré Island a Nórsko oznamujú Komisii v súlade s článkom 4 dohody medzi Európskym spoločenstvom, Islandom a Nórskom, sa podľa medzinárodného práva uplatňujú na vzťahy medzi Dánskom na jednej strane a Islandom a Nórskom na strane druhej.
   Článok 3
   Island a Nórsko sú oprávnené predkladať vyjadrenia alebo písomné pripomienky Súdnemu dvoru v prípadoch, ak dánsky súd alebo tribunál predloží prejudiciálnu otázku na rozhodnutie Súdnemu dvoru v súlade s článkom 6 ods. 1 dohody medzi Európskym spoločenstvom a Dánskom.
   Článok 4
   1.   V prípade sťažnosti Nórska alebo Islandu o uplatňovaní alebo výklade tohto protokolu zo strany Dánska môžu Nórsko alebo Island požiadať, aby bola záležitosť oficiálne zaradená do programu Spoločného výboru ako sporná.
   2.   V prípade sťažnosti Dánska o uplatňovaní alebo výklade tohto protokolu zo strany Nórska alebo Islandu je Dánsko oprávnené požiadať Komisiu, aby záležitosť oficiálne zaradila do programu Spoločného výboru ako spornú. Komisia zaradí záležitosť do programu.
   3.   Spoločný výbor má na vyriešenie sporu 90 dní od prijatia programu, do ktorého bol spor zaradený. Na tento účel je Dánsko oprávnené predkladať pripomienky Spoločnému výboru.
   4.   V prípade, že Spoločný výbor urovná spor takým spôsobom, ktorý vyžaduje vykonanie v Dánsku, Dánsko oznámi stranám, v lehote stanovenej v odseku 3, či vykoná, alebo nevykoná obsah urovnania. V prípade, že Dánsko oznámi svoje rozhodnutie nevykonať obsah urovnania, uplatňuje sa odsek 5.
   5.   V prípade, že Spoločný výbor nemôže urovnať spor v lehote predpokladanej v odseku 3, lehota bude predĺžená o ďalších 90 dní na dosiahnutie konečného urovnania. Ak Spoločný výbor neprijme rozhodnutie do konca tejto lehoty, platnosť tohto protokolu sa na konci posledného dňa tejto lehoty považuje za ukončenú.
   Článok 5
   Tento protokol podlieha ratifikácii alebo schváleniu zmluvnými stranami. Listiny o ratifikácii alebo schválení sa uložia u generálneho tajomníka Rady, ktorý koná ako depozitár.
   Tento protokol nadobúda platnosť prvým dňom druhého mesiaca po oznámení zmluvných strán o ukončení svojich príslušných postupov, ktoré sa na tieto účely vyžadujú.
   Nadobudnutie platnosti tohto protokolu je tiež podmienené tým, že depozitár obdrží nótu Dánskeho kráľovstva o tom, že Dánske kráľovstvo súhlasí s ustanoveniami obsiahnutými v tomto protokole a vyhlasuje, že bude uplatňovať ustanovenia uvedené v článku 2 vo vzájomných vzťahoch s Islandom a Nórskom.
   Článok 6
   Každá zmluvná strana môže ukončiť tento protokol písomným vyhlásením depozitárovi. Takéto vyhlásenie nadobúda účinnosť šesť mesiacov po jeho uložení.
   Tento protokol stráca platnosť, ak dôjde k ukončeniu dohody medzi Spoločenstvom a Dánskom.
   Tento protokol stráca platnosť, ak ho vypovie Spoločenstvo alebo Island a Nórsko.

      (1)  Nariadenie Rady (ES) č. 343/2003 z 18. februára 2003 ustanovujúce kritériá a mechanizmy na určenie členského štátu zodpovedného za posúdenie žiadosti o azyl podanej štátnym príslušníkom tretej krajiny v jednom z členských štátov (Ú. v. EÚ L 50, 25.2.2003, s. 1).

      (2)  Nariadenie Rady (ES) č. 2725/2000 z 11. decembra 2000, ktoré sa týka zriadenia systému „Eurodac“ na porovnávanie odtlačkov prstov pre účinné uplatňovanie Dublinského dohovoru (Ú. v. ES L 316, 15.12.2000, s. 1).
   PRÍLOHA K PROTOKOLU
   Nariadenie Rady (ES) č. 343/2003 z 18. februára 2003 ustanovujúce kritériá a mechanizmy na určenie členského štátu zodpovedného za posúdenie žiadosti o azyl podanej štátnym príslušníkom tretej krajiny v jednom z členských štátov (Ú. v. EÚ L 50, 25.2.2003, s. 1).
   Nariadenie Rady (ES) č. 2725/2000 z 11. decembra 2000, ktoré sa týka zriadenia systému „Eurodac“ na porovnávanie odtlačkov prstov pre účinné uplatňovanie Dublinského dohovoru (Ú. v. ES L 316, 15.12.2000, s. 1).


title: 2013/695/EÚ: Rozhodnutie Rady z  25. novembra 2013 o podpise Dohody medzi Európskou úniou a Azerbajdžanskou republikou o zjednodušení udeľovania víz v mene Európskej únie

text:
               30.11.2013

               SK

               Úradný vestník Európskej únie

               L 320/7

         ROZHODNUTIE RADY
   z 25. novembra 2013
   o podpise Dohody medzi Európskou úniou a Azerbajdžanskou republikou o zjednodušení udeľovania víz v mene Európskej únie
   (2013/695/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 77 ods. 2 písm. a) v spojení s článkom 218 ods. 5,
   so zreteľom na návrh Európskej komisie,
   keďže:

               (1)

               Spoločné vyhlásenie prijaté na samite Východného partnerstva 30. septembra 2011 vo Varšave potvrdzuje politickú podporu zlepšeniu mobility občanov prostredníctvom liberalizácie vízového režimu a zámer prijímať postupné opatrenia vedúce k zavedeniu bezvízového režimu pre svojich občanov vo vhodnom čase.

               (2)

               Rada poverila 19. decembra 2011 Komisiu začatím rokovaní s Azerbajdžanskou republikou o Dohode medzi Európskou úniou a Azerbajdžanskou republikou o zjednodušení udeľovania víz (ďalej len „dohoda“). Rokovania boli úspešne zavŕšené parafovaním dohody 29. júla 2013.

               (3)

               Dohoda by sa mala podpísať v mene Únie s výhradou jej uzavretia.

               (4)

               Toto rozhodnutie predstavuje vývoj ustanovení schengenského acquis, na ktorom sa Spojené kráľovstvo nezúčastňuje v súlade s rozhodnutím Rady 2000/365/ES (1); Spojené kráľovstvo sa preto nezúčastňuje na jeho prijatí, nie je ním viazané ani nepodlieha jeho uplatňovaniu.

               (5)

               Toto rozhodnutie predstavuje vývoj ustanovení schengenského acquis, na ktorom sa Írsko nezúčastňuje v súlade s rozhodnutím Rady 2002/192/ES (2); Írsko sa preto nezúčastňuje na jeho prijatí, nie je ním viazané ani nepodlieha jeho uplatňovaniu.

               (6)

               V súlade s článkami 1 a 2 Protokolu (č. 22) o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis Dohody medzi Európskou úniou a Azerbajdžanskou republikou o zjednodušení udeľovania víz s výhradou uzavretia uvedenej dohody (3).
   Článok 2
   Predseda Rady sa týmto poveruje určiť osobu(-y) splnomocnenú(-é) podpísať dohodu v mene Únie.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 25. novembra 2013

            Za Radu

            predseda

         D. PAVALKIS

      (1)  Rozhodnutie Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis (Ú. v. ES L 131, 1.6.2000, s. 43).

      (2)  Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).

      (3)  Text dohody sa uverejní spolu s rozhodnutím o jej podpise.


title: 2012/805/EÚ: Rozhodnutie Európskeho parlamentu z  23. októbra 2012 o účtovnej závierke Európskej environmentálnej agentúry za rozpočtový rok 2010

text:
               20.12.2012

               SK

               Úradný vestník Európskej únie

               L 350/95

         ROZHODNUTIE EURÓPSKEHO PARLAMENTU
   z 23. októbra 2012
   o účtovnej závierke Európskej environmentálnej agentúry za rozpočtový rok 2010
   (2012/805/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej environmentálnej agentúry za rozpočtový rok 2010,

               —

               so zreteľom na správu Dvora audítorov o overení konečnej ročnej účtovnej závierky Európskej environmentálnej agentúry za rozpočtový rok 2010 spolu s odpoveďami agentúry (1),

               —

               so zreteľom na odporúčanie Rady z 21. februára 2012 (06083/2012 – C7-0051/2012),

               —

               so zreteľom na svoje rozhodnutie z 10. mája 2012 (2), ktorým odkladá rozhodnutie o absolutóriu za plnenie rozpočtu Európskej environmentálnej agentúry za rozpočtový rok 2010, jeho sprievodné uznesenie a odpovede výkonnej riaditeľky agentúry,

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a najmä na jeho článok 185,

               —

               so zreteľom na nariadenie Rady (EHS) č. 1210/90 zo 7. mája 1990 o zriadení Európskej environmentálnej agentúry a Európskej environmentálnej informačnej a monitorovacej siete (4), a najmä na jeho článok 13,

               —

               so zreteľom na nariadenie Európskeho parlamentu a Rady (ES) č. 401/2009 z 23. apríla 2009 o Európskej environmentálnej agentúre a Európskej environmentálnej informačnej a monitorovacej sieti (5), a najmä na jeho článok 13,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (6), a najmä na jeho článok 94,

               —

               so zreteľom na spoločné vyhlásenie o decentralizovaných agentúrach a k nemu priložený spoločný prístup, ktoré boli dohodnuté v júni 2012 Európskym parlamentom, Radou a Komisiou na základe práce vykonanej medziinštitucionálnou pracovnou skupinou pre decentralizované agentúry zriadenou v marci 2009, a najmä na ich časti o správe, prevádzke, plánovaní, zodpovednosti a transparentnosti spoločného prístupu,

               —

               so zreteľom na článok 77 rokovacieho poriadku a prílohou VI k nemu,

               —

               so zreteľom na druhú správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A7-0300/2012),

               1.

               schvaľuje účtovnú závierku Európskej environmentálnej agentúry za rozpočtový rok 2010;

               2.

               poveruje svojho predsedu, aby postúpil toto rozhodnutie výkonnej riaditeľke Európskej environmentálnej agentúry, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 366, 15.12.2011, s. 57.

      (2)  Ú. v. EÚ L 286, 17.10.2012, s. 356.

      (3)  Ú. v. ES L 248, 16.9.2002, s. 1.

      (4)  Ú. v. ES L 120, 11.5.1990, s. 1.

      (5)  Ú. v. EÚ L 126, 21.5.2009, s. 13.

      (6)  Ú. v. ES L 357, 31.12.2002, s. 72.